Assoċjazzjoni tal-Futbol ta' Malta

L-Assoċjazzjoni tal-Futbol ta' Malta, magħrufa aħjar bħala l-Malta Football Association (MFA) hi l-assoċjazzjoni li tiggwida l-logħba tal-futbol f'Malta. Din ġiet fundata fil-bidu tas-seklu 20, waħda mill-ewwel strutturi tal-futbol fid-dinja.

Mill-1910, ilha torganizza kampjonat tal-futbol Malti, waqt li fis-snin tletin introduċiet l-FA Trophy, kompetizzjoni fuq bażi eliminatorja għall-klabbs. L-MFA torganizza wkoll kompetizzjonijiet oħra, għal-logħba tal-futbol maskili, għal dik femminili u għall-futsal.

Bl-affiljazzjoni mal-FIFA (1959) u mal-UEFA (1960), it-tim nazzjonali Malti u timijiet nazzjonali ta' livelli differenti setgħu jikkompetu f'kompetizzjonijiet internazzjonali organizzati minn dawn iż-żewġ konfederazzjonijiet, fosthom fil-Kampjonati Ewropej u fit-Tazza tad-Dinja. Din is-sħubija fetħet iċ-ċansijiet għall-klabbs Maltin sabiex jikkompetu f'kompetizzjonijiet għall-klabbs tal-UEFA, fosthom il-UEFA Champions League u l-UEFA Europa League.

Skont l-Att dwar l-Isports tat-23 ta' Jannar 2003, l-MFA għandha tieħu ħsieb l-Grawnd Nazzjonali u s-Centenary Stadium. Dan il-kumpless jinvolvi grawnds għat-taħriġ, ġinnasju, pixxina, u klinika fiżjoterapewtika.

 Struttura 

L-istruttura tal-MFA tinkludi 53 klabb membru, u kif ukoll 10 assoċjazzjonijiet membri. Il-klabbs jieħdu sehem f'erba' diviżjonijiet: il-Premier League, l-Ewwel, it-Tieni, u t-Tielet Diviżjoni. L-għaxar assoċjazzjonijiet membri huma:

 Assoċjazzjoni tal-futbol t'Għawdex, li torganizza kompetizzjonijiet għal timijiet minn Għawdex
 Inter Amateur Soccer Competition (IASC), li tieħu ħsieb il-futbol dilettantesk
 Employees Sports Association
 Malta Hotels and Restaurants Sports Association
 Industries Soccer Association
 District Football Association
 Malta Youth Football Association, struttura għal tfal u żgħażagħ taħt is-sittax-il sena
 Malta Amateur Football Association
 Malta Football Coaches Association
 Malta Football Referees Association

 Referenzi 

 Ħoloq esterni 

 Sit uffiċjali
 Profil tal-assoċjazzjoni fuq UEFA.com
 MaltaFootball.com, aħbarijiet u artikli dwar il-futbol f'Malta

Malta
Kategorija:Futbol f'Malta